title: يوسف النصيري
text: معروف على النصيري ستيل اللعب اللي كيعتمد على الفيزيك بزاف، اللعب العالي، بطول ديال ميترو و تسعود و ثمانين، جسم رقيق، هادشي كيعطيه اجيليتي مهمة، كيعرف يلعب بلا كورة، و يقدم سخاوة بدنية ي الرجوع ديفونصيف،  و رباح ديال النزالات لا ديال الأرض والا الهوا،  عندو ديطونط، تنقيزة كيوصلوه لأبعد نقطة ممكنة، و فايت سجل بيوتا من تنقيزات ديال 2.65 مترو. القوة فيزيك ديالو كتخليه يربح بزاف ديال المضاربات، و كذلك خلاتو يماركي بزاف ديال البيوت براس، النصيري معروف عليه زايد على هادشي قدرتو على الضغط بزاف على المدافعين و الحارس و بلي كيدير مجهود فيزيك كبير ف الماتشات كاملين و هادشي اللي كيخليه عزيز عند المدربين.